מיכאל שוילי

מיכאל שוילי (1932 – 22 בספטמבר 2014) היה מפיק ומפיץ סרטי קולנוע וטלוויזיה, מחלוצי התחום בישראל. שוילי הוא חתן פרס מפעל חיים של פסטיבל ירושלים לקולנוע בשנת 2007 על פועלו בתחום ההפקה וההפצה.

ביוגרפיה 
שוילי נולד בירושלים. בהיותו בן 10, הקרין סרטים בפנס קסם בבתי ספר, כשעבד כעוזר מקרין, עבודה שכללה גלגול סרטים בחדרי הקרנה של בתי הקולנוע- בתמורה קיבל חתיכות פילמים אותן היה מוכר. מאוחר יותר עבד גם כמגלגל תרגום בצד תמונת ההקרנה של הסרט.

לאחר מספר שנים בתחום החל שוילי לשכור סרטים אצל חברות ההפצה בתל אביב, ואותם הפיץ בבתי הקולנוע בישראל (באותה תקופה היה משרדו בקפה נוגה בתל אביב ובתחנת אגד - משם היו נשלחים הסרטים), בין שאר ההצלחות שלו באותן השנים היה הסרט "לברלין וחזרה", סרט שאותו ערך שוילי משני סרטים שונים, בכיכובו של ארול פלין, שזכה להצלחה בקופות.

בשנת 1957 נסע שוילי לראשונה פסטיבל הקולנוע בקאן, שם התחיל לרקום קשרים עם מפיקים וחברות הפקה והפצה בינלאומיות.

מה"משרד" בקפה נוגה, עבר למשרדים ברח' פינסקר ויותר מאוחר לרח' אלנבי בתל אביב, שם שוכנים משרדיו עד היום. שם התרכז בהפצת סרטים אותם התחיל לייבא מחו"ל, והפך לחברת ההפצה הגדולה בישראל. שוילי, שהיה מציף את הארץ במסעי פרסום שטרם נראו, הפך בין לילה לסיפור הצלחה, תורים של בעלי בתי הקולנוע מכל רחבי הארץ השתרכו בכניסה למשרדו, וכל סרט שהביא גייס מיד את ה"ספסרים" שהיו מכינים כרטיסים מראש כדי למכור אותם במחיר מפולפל לאלפי הצופים בכניסה לאולמות הקולנוע.

בהמשך החליט שוילי גם להפיק סרטים, ובשנת 1967 הפיק את סרטו הראשון - "שישה ימים לנצח", סרט תיעודי על מלחמת ששת הימים שהורכב מחומרים תיעודיים שצולמו עבור יומני קולנוע ישראליים וזרים. הסרט הופק הופק זמן קצר לאחר תום הקרבות ונחל הצלחה גדולה בקופות, עם צאתו לאקרנים כ־10 ימים לאחר סיום המלחמה, וצפו בו כ-400 אלף צופים תוך חודשיים.

החל מ-1970 הפיק סרטים ישראלים עם הקמת חברת "סרטי שובל" בניהולו, באותה עת בשיתוף פעולה עם הבמאי ג'ורג' עובדיה, שהופיע בוקר אחד במשרדו עם רעיון להפיק סרט לפי תסריט פרסי בעברית. שוילי הודיע לו ש"מתחילים לצלם בתחילת השבוע הבא !" וכך היה. כמו כן הפיק סרטים רבים, שכוכבים רבים עשו בהם את צעדיהם הראשונים – "נערת הפרברים" - בכיכובה של עופרה חזה, "אריאנה" - בכיכובו של אבי טולדנו, "נחצ'ה והגנרל" - בכיכובם של יעקב בודו, טוביה צפיר, ציפי שביט, דובי גל וגדעון זינגר. "מבצע שטריימל" בכיכובם של פול סמית, יהודה אפרוני ויעקב בן סירא. "ז'אקו והיצאניות" -בכיכובם של דודו טופז ואושיק לוי, כלל סרטיו זכו לאהדה רבה, והביאו קהל רב לבתי הקולנוע, זאת למרות המבקרים שלא החמיאו ליצירותיו. הסרט "פישקה במילואים" בכיכובם של פול סמית וגבי עמרני היה המוצלח בסרטיו, מהסרטים העלילתיים שהפיק, בסרט צפו יותר מ-450,000 צופים בבתי הקולנוע, והיה מהנצפים ביותר בתולדות הקולנוע הישראלי.

בשנת 1984 הפיק את סרטו של בנו בני שוילי, "מבצע שטריימל", הסרט זכה להצלחה רבה בישראל, והופץ גם בעולם, והיה סרט המלחמה היקר ביותר שהופק בישראל. בסרט כיכבו פול סמית, יעקב בן סירא, טוביה טבי והנרי פייר.

לצד הסרטים המסחריים, שוילי גם עסק ביבוא סרטי איכות לישראל כגון: "נס במילאנו", "גונבי האופניים", "מצחצחי הנעליים"; וסרטים זוכי אוסקר שהצליחו בארץ כגון: "המלחמה נגמרה", "מוסקבה אינה מאמינה בדמעות", "מפיסטו ", ועוד מאות סרטים שרשמו הצלחות מסחריות בישראל.

בנוסף היה אחראי שוילי ליבוא כל סרטי צ'ארלי צ'פלין לרגל חגיגות המאה להולדתו בעולם, סרטיו של הבמאי "אינגמר ברגמן" - והחזיק בזכויות למיטב סרטי הבמאים הגדולים פליני (סרטים כגון "החיים המתוקים", "ג'ינג'ר ופרד", "והספינה שטה", "חזרת התזמורת") וגם מיטב הסרטים של הבמאי היפני אקירה קורוסאווה ("שבעת הסמוראים", "המבצר הנסתר", "יוג'ימבו", "סנג'ורו", "דודסקאדן", "כס הדמים").

לאחר מותו של שוילי חברת ההפצה שלו - "סרטי שובל" המשיכה להיות מנוהלת על ידי בנו, בני שוילי, והיא מפיצה סרטי איכות בבתי הקולנוע בישראל, לטלוויזיה ולשירותי ה-VOD של חברות הלוויין, הכבלים, האינטרנט והסלולר, בין הסרטים שהבולטים שהפיצה היו: ״מועדון הלקוחות של דאלאס״ (זוכה ב-3 פרסי אוסקר), "אשת הברזל" (זוכה ב-2 פרסי אוסקר), "פרשס" (זוכה ב-3 פרסי אוסקר, 127 שעות (מועמד ל-6 פרסי אוסקר) ועוד.

 קישורים חיצוניים 


 מיכאל שוילי - ריאיון מתוך מאגר העדויות של הקולנוע הישראלי

 סינמה פארדיסו בירושלים - נכתב ב-The Marker Cafe- בלוג של בני שוילי אודות אביו מיכאל שוילי, מפיק ומפיץ הסרטים הירושלמי



הערות שוליים

קטגוריה:מפיקי קולנוע ישראלים
קטגוריה:ישראלים שנולדו ב-1932
קטגוריה:ישראלים שנפטרו ב-2014